Finnairilla lentävä on törmännyt outoon ilmiöön, jossa ikään kuin "osta yksi ja maksa kahdesta" - ilmiö toimii. Miksi yhdensuuntainen lentolippu on toisinaan melkein puolet kalliimpi kuin meno-paluulippu?

Kysymykseen vastaa Finnairin viestintäpäällikkö Aku Varamäki.

– Se saattaa asiakkaan näkökulmasta tuntua hassulta, mutta meillä ei varsinaisesti ole sellaista tuotetta kuin yhdensuuntainen lippu. Vaikka toki me yhdensuuntaisiakin myymme. Valtaosa lipuista myydään meno-paluuna, koska asiakkaat haluavat yleensä menon ja paluun. Suurin osa haluaa palata lyhyen ajan sisällä takaisin sinne, mistä on lähtenyt.

Viestintäpäällikkö muistuttaa myös, että vertailussa on otettava huomioon erilaiset lipputyypit. Lippujen on oltava samanlaiset. Hintaeroa voi aiheuttaa sekin, että toisessa lipputyypissä on paremmat peruutusehdot kuin toisessa. Vertailu on siis hankalaa.

– Yleensä hintaero kuitenkin johtuu siitä, että suurin osa asiakkaista haluaa meno-paluun ja harvinaisemmasta yksisuuntaisesta lipusta veloitetaan siis kalliimmin.

Eikö siis omaehtoiselle matkalle menijän kannata ostaa lippuaan Finnairilta ollenkaan, jos ei osaa nimetä paluupäivää?

– Ei kannata ostaa yhdensuuntaista lippua, koska meno-paluu on edullisempi. Liput on lisäksi käytettävä tietyssä järjestyksessä. Meno on käytettävä ennen paluuta. Totta kai voi ostaa kahdensuuntaisen lipun ja käyttää siitä vain menomatkan. Voi myös ostaa lipun, jossa on enemmän muutosoikeuksia, jos ei tiedä paluupäivää etukäteen. Silloin paluupäivää voi mahdollisesti muuttaa, neuvoo Varamäki Finnairilta.